Spoločný návrh NARIADENIE RADY ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom na situáciu v Sýrii /* KOM/2011/0761 v konečnom znení - 2011/0346 (NLE) */





DÔVODOVÁ SPRÁVA (1) Dňa 9. mája 2011 Rada prijala rozhodnutie 2011/273/SZBP o reštriktívnych opatreniach voči Sýrii a nariadenie (EÚ) č. 442/2011 o reštriktívnych opatreniach s ohľadom na situáciu v Sýrii. (2) Dňa 2. septembra 2011 Rada prijala zmeny a doplnenia nariadenia (EÚ) č. 442/2011 s cieľom rozšíriť opatrenia voči Sýrii vrátane pridania ďalších kritérií pre zahrnutie do zoznamu a zavedenia zákazu nákupu, dovozu alebo prepravy ropy zo Sýrie. Dňa 23. septembra 2011 Rada zmenila a doplnila nariadenie (EÚ) č. 442/2011 na účely rozšírenia opatrení voči Sýrii vrátane zahrnutia zákazu investícií do ropného sektora, pridania ďalších subjektov do zoznamu a zákazu dodávky sýrskych bankoviek a mincí do Sýrskej centrálnej banky. Dňa 13. októbra 2011 Rada zmenila a doplnila nariadenie (EÚ) č. 442/2011 s cieľom pridať ďalší subjekt do zoznamu a zároveň stanoviť výnimku, ktorá na obmedzené obdobie umožní použitie zmrazených finančných prostriedkov následne prijatých týmto subjektom v súvislosti s financovaním obchodovania s osobami a subjektmi nezaradenými do zoznamu. (3) Rada teraz dosiahla politickú dohodu vo veci prijatia ďalšieho opatrenia, ktorým sa Európskej investičnej banke zakazuje uhrádzanie alebo iné platby v rámci existujúcich dohôd o pôžičkách so Sýriou alebo v súvislosti s takýmito dohodami a ktorým sa pozastavujú všetky existujúce zmluvy o službách technickej pomoci pre štátne projekty umiestnené v Sýrii. Predmetné dohody o pôžičkách a zmluvy o službách sú zmluvné nástroje, ktoré sa riadia súkromným právom. (4) Rada sa ďalej rozhodla aktualizovať informácie týkajúce sa jednej osoby uvedenej v zozname v prílohe k rozhodnutiu 2011/273/SZBP. (5) Na tento účel Rada prijme rozhodnutie založené na kapitole 2 hlavy V Zmluvy o Európskej únii. V dôsledku toho vysoká predstaviteľka Únie pre zahraničné veci a bezpečnostnú politiku a Európska komisia navrhujú, aby sa nariadenie Rady (EÚ) č. 442/2011 zodpovedajúcim spôsobom zmenilo a doplnilo. (6) Pôžičky poskytované zo strany Európskej investičnej banky Sýrii sú kryté komplexnou zárukou z rozpočtu EÚ, ktorá sa zakladá na nadväzných rozhodnutiach Rady a Európskeho parlamentu. Súčasná podpísaná expozícia dosahuje výšku 1 372 miliónov EUR, z ktorých je 560 miliónov EUR nateraz neuhradených. 2011/0346 (NLE) Spoločný návrh NARIADENIE RADY ktorým sa mení a dopĺňa nariadenie (EÚ) č. 442/2011 o reštriktívnych opatreniach s ohľadom na situáciu v Sýrii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2011/273/SZBP o reštriktívnych opatreniach voči Sýrii[1], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Dňa 9. mája 2011 Rada prijala nariadenie (EÚ) č. 442/2011[2] o reštriktívnych opatreniach s ohľadom na situáciu v Sýrii. (2) Dňa 2. septembra 2011 Rada prijala zmeny a doplnenia nariadenia (EÚ) č. 442/2011 s cieľom rozšíriť opatrenia voči Sýrii vrátane pridania ďalších kritérií dohodnutých na účely zmrazenia finančných prostriedkov a hospodárskych zdrojov a zákazu nákupu, dovozu alebo prepravy ropy zo Sýrie. Dňa 23. septembra 2011 Rada zmenila a doplnila nariadenie (EÚ) č. 442/2011 na účely rozšírenia opatrení voči Sýrii vrátane zahrnutia zákazu investícií do ropného sektora, pridania ďalších subjektov do zoznamu a zákazu dodávky sýrskych bankoviek a mincí do Sýrskej centrálnej banky. Dňa 13. októbra 2011 Rada opätovne zmenila a doplnila nariadenie (EÚ) č. 442/2011 s cieľom pridať ďalší subjekt do zoznamu a zároveň stanoviť výnimku, ktorá na obmedzené obdobie umožní použitie zmrazených finančných prostriedkov následne prijatých týmto subjektom v súvislosti s financovaním obchodovania s osobami a subjektmi nezaradenými do zoznamu. (3) So zreteľom na pokračujúce brutálne potlačovanie a porušovanie ľudských práv zo strany vlády Sýrie sa v rozhodnutí Rady 2011/[ ]/SZBP, ktorým sa mení a dopĺňa rozhodnutie Rady 2011/273/SZBP o reštriktívnych opatreniach voči Sýrii[3], ustanovuje ďalšie opatrenie, ktorým sa Európskej investičnej banke zakazuje uhrádzanie alebo iné platby v rámci existujúcich dohôd o pôžičkách so Sýriou alebo v súvislosti s takýmito dohodami a ktorým sa pozastavujú všetky existujúce zmluvy o službách technickej pomoci pre štátne projekty umiestnené v Sýrii. (4) V rozhodnutí Rady 2011/[ ]/SZBP sa okrem toho aktualizujú informácie týkajúce sa jednej osoby uvedenej v zozname v prílohe k rozhodnutiu 2011/273/SZBP. (5) Toto opatrenie patrí do rozsahu pôsobnosti Zmluvy o fungovaní Európskej únie, preto na jeho vykonávanie je potrebný regulačný akt na úrovni Únie, predovšetkým kvôli zabezpečeniu jeho jednotného uplatňovania hospodárskymi subjektmi vo všetkých členských štátoch. (6) S cieľom zabezpečiť účinnosť opatrení stanovených v tomto nariadení musí toto nariadenie nadobudnúť účinnosť okamžite, PRIJALA TOTO NARIADENIE: Článok 1 Do nariadenia (EÚ) č. 442/2011 sa vkladá tento článok 3d: „Článok 3d Európska investičná banka: a) má zákaz akéhokoľvek uhrádzania alebo platieb v rámci akýchkoľvek existujúcich dohôd o pôžičkách, ktoré sa uzavreli medzi Sýrskym štátom či akýmkoľvek jeho verejným orgánom a Európskou investičnou bankou, alebo v súvislosti s takýmito dohodami; b) pozastaví všetky existujúce zmluvy o službách technickej pomoci, súvisiace s projektmi, ktoré sa financujú na základe dohôd o pôžičkách uvedených v písm. a) tohto článku a ktoré sa majú na účely priameho či nepriameho prínosu pre Sýrsky štát či akýkoľvek jeho verejný orgán realizovať v Sýrii.“ Článok 2 Príloha II k nariadeniu (EÚ) č. 442/2011 sa mení a dopĺňa v súlade s prílohou k tomuto nariadeniu. Článok 3 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda PRÍLOHA Príloha II k nariadeniu (EÚ) č. 442/2011 sa mení a dopĺňa takto: [1] Ú. v. EÚ L 121, 10.5.2011, s. 11. [2] Ú. v. EÚ L 121, 10.5.2011, s. 1. [3] Ú. v. EÚ L …, ….2011, s. …..